b'\n_START_ARTICLE_\nAsterix\n_START_PARAGRAPH_\nAsterix (francosko Ast\xc3\xa9rix le Gaulois) je glavni junak serije francoskih komi\xc4\x8dnih stripov, ki jih je napisal Ren\xc3\xa9 Goscinny (1926-1977) in narisal Albert Uderzo. Stripi so se najprej pojavili v francoski reviji Pilote. Serija govori o galski vasi, ki jo Rimljani neuspe\xc5\xa1no oblegajo. Prebivalci galske vasi so Rimljanom kos zaradi \xc4\x8darobnega napoja, ki jim ga vari va\xc5\xa1ki \xc4\x8darovnik Panoramix. Glavna junaka sta Asterix in njegov najbolj\xc5\xa1i prijatelj Obelix, ki je po poklicu razna\xc5\xa1alec menhirjev._NEWLINE_O Asterixu in njegovih prigodah so bili posneti \xc5\xbee trije igrani filmi in ve\xc4\x8d animiranih filmov (risank).'